CELEX: 22017D1069
Language: sk
Date: 2015-10-30 00:00:00
Title: Rozhodnutie Spoločného výboru EHP č. 280/2015 z 30. októbra 2015, ktorým sa mení príloha XIII (Doprava), protokol 31 (o spolupráci v špecifických oblastiach mimo štyroch slobôd) a protokol 37 (obsahujúci zoznam podľa článku 101) k Dohode o EHP [2017/1069]

22.6.2017   
               
               
                  SK
               
               
                  Úradný vestník Európskej únie
               
               
                  L 161/68
               
            ROZHODNUTIE SPOLOČNÉHO VÝBORU EHP
      č. 280/2015
      z 30. októbra 2015,
      ktorým sa mení príloha XIII (Doprava), protokol 31 (o spolupráci v špecifických oblastiach mimo štyroch slobôd) a protokol 37 (obsahujúci zoznam podľa článku 101) k Dohode o EHP [2017/1069]
      SPOLOČNÝ VÝBOR EHP,
      so zreteľom na Dohodu o Európskom hospodárskom priestore (ďalej len „Dohoda o EHP“), a najmä na jej články 86 a 98,
      keďže:
      
                  (1)
               
               
                  Je vhodné rozšíriť spoluprácu zmluvných strán Dohody o EHP tak, aby zahŕňala nariadenie Európskeho parlamentu a Rady (EÚ) č. 1315/2013 z 11. decembra 2013 o usmerneniach Únie pre rozvoj transeurópskej dopravnej siete a o zrušení rozhodnutia č. 661/2010/EÚ (1).
               
            
                  (2)
               
               
                  Protokol 31 k Dohode o EHP by sa preto mal zmeniť s cieľom umožniť túto rozšírenú spoluprácu.
               
            
                  (3)
               
               
                  Nariadenie (EÚ) č. 1315/2013 zrušuje rozhodnutie Európskeho parlamentu a Rady č. 661/2010/EÚ začlenené do Dohody o EHP, a preto je potrebné odkaz naň v rámci Dohody o EHP zrušiť.
               
            
                  (4)
               
               
                  Príloha XIII a protokol 37 k Dohode o EHP by sa preto mali zodpovedajúcim spôsobom zmeniť,
               
            PRIJAL TOTO ROZHODNUTIE:
      Článok 1
      V článku 12 protokolu 31 k Dohode o EHP sa za odsek 5 vkladá tento text:
      
         „6.   Štáty EZVO sa zúčastňujú na činnostiach, ktoré môžu vyplynúť z tohto aktu Únie:
         
                     —
                  
                  
                     
                        32013 R 1315: Nariadenie Európskeho parlamentu a Rady (EÚ) č. 1315/2013 z 11. decembra 2013 o usmerneniach Únie pre rozvoj transeurópskej dopravnej siete a o zrušení rozhodnutia č. 661/2010/EÚ (Ú. v. EÚ L 348, 20.12.2013, s. 1).
                  
               Štáty EZVO sa zúčastňujú v plnom rozsahu, avšak bez hlasovacieho práva, na práci výboru zriadeného podľa článku 52 nariadenia.“
      
      Článok 2
      Text bodu 5 (rozhodnutie Európskeho parlamentu a Rady č. 661/2010/EÚ) prílohy XIII k Dohode o EHP sa vypúšťa.
      Článok 3
      Text bodu 4 protokolu 37 k Dohode o EHP sa vypúšťa.
      Článok 4
      Znenie nariadenia (EÚ) č. 1315/2013 v islandskom a nórskom jazyku, ktoré sa uverejní v dodatku EHP k Úradnému vestníku Európskej únie, je autentické.
      Článok 5
      Toto rozhodnutie nadobúda účinnosť dňom nasledujúcim po doručení posledného oznámenia podľa článku 103 ods. 1 Dohody o EHP (*1).
      Článok 6
      Toto rozhodnutie sa uverejní v oddiele EHP Úradného vestníka Európskej únie a v dodatku EHP k Úradnému vestníku Európskej únie.
      
         V Bruseli 30. októbra 2015
         
            
               Za Spoločný výbor EHP
            
            
               predsedníčka
            
            Oda SLETNES
         
      
      
         (1)  Ú. v. EÚ L 348, 20.12.2013, s. 1.
      
         (*1)  Ústavné požiadavky neboli oznámené.
      
         Vyhlásenie štátov EZVO k rozhodnutiu č. 280/2015 z 30. októbra 2015, ktorým sa nariadenie Európskeho parlamentu a Rady (EÚ) č. 1315/2013 začleňuje do Dohody o EHP
         „V súlade s postupom stanoveným v článku 49 ods. 6 nariadenia (EÚ) č. 1315/2013, sú úpravy orientačných máp transeurópskej dopravnej siete predĺženej do konkrétnych tretích krajín, ako sa uvádza v prílohe III, založené na dohodách na vysokej úrovni medzi Úniou a dotknutými susednými krajinami týkajúcich sa sietí dopravnej infraštruktúry. Štáty EZVO vyzývajú Úniu, aby zvážila tieto úpravy týkajúce sa máp ich území a aby potvrdila, že bola dosiahnutá dohoda na vysokej úrovni v zmysle článku 49 ods. 6:
         
                     —
                  
                  
                     Letisko Vestmannaeyjar na Islande sa odstráni zo súhrnnej siete.
                  
               
                     —
                  
                  
                     Námorný prístav Landeyjahöfn na Islande sa pridá do súhrnnej siete.
                  
               
                     —
                  
                  
                     Ako súčasť základnej siete sa nahradí 18 km dlhý úsek cesty E18 do mesta Oslo v Nórsku paralelným úsekom cesty E6.
                  
               
                     —
                  
                  
                     Letiská Landeyjahöfn Rygge a Ørland v Nórsku sa pridajú do súhrnnej siete.
                  
               
                     —
                  
                  
                     Námorné prístavy Kirkenes a Mo i Rana v Nórsku sa pridajú do súhrnnej siete.
                  
               
                     —
                  
                  
                     Námorné prístavy Sandefjord a Ålesund v Nórsku sa odstránia zo súhrnnej siete.
                  
               
                     —
                  
                  
                     Námorný prístav Grenland v Nórsku nahradí Porsgrunn a námorný prístav Karmsund v Nórsku nahradí Kopervik v súhrnnej sieti.“
                  
               
      
         Vyhlásenie EÚ k rozhodnutiu č. 280/2015 z 30. októbra 2015, ktorým sa nariadenie Európskeho parlamentu a Rady (EÚ) č. 1315/2013 začleňuje do Dohody o EHP
         
            „Únia berie na vedomie úpravy máp navrhnuté štátmi EZVO. Potvrdzuje, že požadované zmeny sú v súlade s príslušnými kritériami stanovenými v nariadení (EÚ) č. 1315/2013 (ďalej len „nariadenie“), a preto bola dosiahnutá dohoda na vysokej úrovni v zmysle článku 49 ods. 6 nariadenia. Táto dohoda na vysokej úrovni sa použije ako základ na úpravu prílohy III k nariadeniu, pokiaľ ide o orientačné mapy pre dotknuté štáty EZVO. Na tento účel Komisia použije postup stanovený v článku 49 ods. 6 nariadenia.“